b'\n_START_ARTICLE_\nKontinentalsokkel\n_START_PARAGRAPH_\nKontinentalsokkelen eller kontinentsokkelen er den delen av havbunnen som tilh\xc3\xb8rer en kontinentalplate. Kontinentalsokkelen ligger p\xc3\xa5 0\xe2\x80\x93500 meters dyp og avsluttes ved kontinentalskr\xc3\xa5ningen._NEWLINE_Kontinentalsokkelen for en kyststat, kalles ofte bare sokkelen, best\xc3\xa5r av havbunnen og undergrunnen i de undersj\xc3\xb8iske omr\xc3\xa5der som grenser til en stats landterritorium. Yttergrensene geografisk er kanten av kontinentalmarginen, dog minimum 200 nautiske mil fra kystens grunnlinjekant. Om det er mindre enn 400 nautiske mil til en nabostats grunnlinje, blir avgrensingen av sokkelen mot nabostat bestemt ved bilaterale avtaler mellom de stater det gjelder. Landene rundt Nordsj\xc3\xb8en har delt kontinentalsokkelen ved slike avtaler, slik at yttergrensen normalt er midtlinjen mellom statenes grunnlinjekant (midtlinjeprinsippet). _NEWLINE_Der kontinentalsokkelen ikke grenser mot andre staters territoriale krav vil kontinentalsokkelens yttergrense fastsettes geografisk av en kommisjon underlagt FNs havrettskonvensjon. Norsk kontinentalsokkel er ikke endelig geografisk definert fordi den s\xc3\xa5kalte kanten av kontinentalmarginen ikke er ferdig kartlagt i nordomr\xc3\xa5dene. Kriterier for hva som faller innenfor eller utenfor grensen kan v\xc3\xa6re havdyp eller at et grunnere omr\xc3\xa5de er sammenhengende. _NEWLINE_Kyststaten er grunneier p\xc3\xa5 kontinentalsokkelen. _NEWLINE_Norsk jurisdiksjon gjelder for virksomhet p\xc3\xa5 norsk kontinentalsokkel, det finnes ogs\xc3\xa5 tilleggslover som gjelder spesielt for sokkelen som f.eks. \xc2\xabLov om avgift p\xc3\xa5 utslipp av CO\xe2\x82\x82 i petroleumsvirksomhet p\xc3\xa5 kontinentalsokkelen\xc2\xbb.'